ddrg/super_eurlex huggingface dataset:
Virallinen lehti nro C 102 , 03/04/1998 s. 0073



KIRJALLINEN KYSYMYS E-2614/97 komissiolle esittäjä(t): Marjo Matikainen-Kallström (PPE) (1. syyskuuta 1997) Aihe: Metsähake biopolttoaineena Suomessa on tehty vertaileva tutkimus biopolttoaineen ja raskaan polttoöljyn hinnoista sekä niiden käytöstä aiheutuvista alueellisista taloudellisista vaikutuksista. Tutkimus perustuu suunnitteilla olevaan viiden megawatin aluelämpökeskukseen, jossa tuotettaisiin kaukolämpöä metsähakkeen avulla raskaan polttoöljyn sijasta. Tutkimuksen mukaan metsähakkeen käyttöä biopolttoaineena puoltaa sen ympäristöystävällisyys ja sen paikallinen luonne. Tuotanto työllistää paikallisia ihmisiä sekä välittömästi että välillisesti kuljetusten ja muiden palvelujen kautta. Suomessa saatujen kokemusten perusteella haluan kysyä Euroopan komissiolta, minkälaisia ohjelmia EU:lla on tällaisten biopolttoainetta käyttävien lämpölaitosten rakentamisen tukemiseen ja mihin lisätoimenpiteisiin komissio aikoo ryhtyä tukeakseen vastaavia työllistäviä ja ympäristöystävällisiä hankkeita? Komission jäsenen Christos Papoutsisin komission puolesta antama vastaus (14.10.1997) Biopolttoainetta (mukaan lukien metsähake) raaka-aineena käyttäville laitoksille voidaan myöntää kahdenlaista tukea. Innovatiivisille hankkeille voidaan myöntää tukea Euroopan yhteisön tutkimuksen, teknologisen kehittämisen ja esittelyn neljännen puiteohjelman 1994 - 1998 (Euroopan parlamentin ja neuvoston päätös N:o 1110/94 ((EYVL L 126, 18.5.1994. ))) erityisohjelmista, joita ovat tässä tapauksessa erityisesti JOULE-, Thermie- ja FAIR-ohjelma. Jos alue, jolla hanke toteutetaan, on oikeutettu tavoitteen 5b tai 6 mukaiseen tukeen, hanke voi saada myös rakennerahastotukea (asetus (ETY) N:o 2052/88 ((EYVL L 185, 15.7.1988. )), sellaisena kuin se on viimeksi muutettuna Norjan kuningaskunnan, Itävallan tasavallan, Suomen tasavallan ja Ruotsin kuningaskunnan liittymisasiakirjalla ((EYVL L 241, 29.8.1994. )); Euroopan unionin neuvoston päätös 95/1/EY, Euratom, EHTY ((EYVL L 1, 1.1.1995. ))). Komissio laatii parhaillaan strategiaa uusiutuvien energiamuotojen kehittämiseksi. Tähän strategiaan kuuluu myös asiaa koskeva toimintasuunnitelma. Valkoinen kirja on tulos laaja-alaisesta kuulemisesta, joka perustui vihreään kirjaan Tulevaisuuden energia: uusiutuvat energialähteet ((KOM(96) 576. )). Komissio on saanut palautetta jo yli 80 toimijalta uusiutuvien energiamuotojen alalla. Biopolttoaineilla ja parlamentin jäsenen mainitsemalla metsähakkeella on merkittävä asema mainitussa toimintaohjelmassa. Lopuksi komissio haluaa vielä mainita, että ehdotuksessa neuvoston päätökseksi monivuotisesta ohjelmasta uusiutuvien energialähteiden käytön edistämiseksi yhteisössä (Altener II) ((KOM(97) 87. )) säädetään toimenpiteistä, joiden tarkoituksena on edistää investointeja uusiutuviin energiamuotoihin.
Virallinen lehti nro C 102 , 03/04/1998 s. 0054



KIRJALLINEN KYSYMYS E-2516/97 komissiolle esittäjä(t): Gerhard Schmid (PSE) (22. heinäkuuta 1997) Aihe: Tietoverkoissa tapahtuva rahanpesu ja petokset - EU:n antama tuki Onko komissio antanut rahallista tukea Instituto Nacional de Engenharia e Tecnologia Industrialin 3. ja 4. kesäkuuta 1997 Lissabonissa järjestämälle tilaisuudelle ¨Tietoverkoissa tapahtuva rahanpesu ja petokset¨? Jos on, niin kuinka paljon? Komission jäsenen Mario Montin komission puolesta antama vastaus (24. syyskuuta 1997) Komissio ei ole osallistunut arvoisan parlamentinjäsenen mainitseman tilaisuuden rahoitukseen.
Virallinen lehti nro C 102 , 03/04/1998 s. 0100



KIRJALLINEN KYSYMYS P-2712/97 komissiolle esittäjä(t): Bárbara Dührkop Dührkop (PSE) (28. heinäkuuta 1997) Aihe: Marokon kanssa solmitun kalastussopimuksen noudattaminen ja kalastusalusten pidättämiset Sen jälkeen kun Euroopan yhteisön ja Marokon välinen kalastussopimus allekirjoitettiin toukokuussa 1995, on tapahtunut 17 Marokon kalavesillä saalistaneen espanjalaisen kalastusaluksen pidättämistä. Yhteisön kalastuslaivaston edustajien mukaan alusten pidättämiset ovat yleensä mielivaltaisia ja kalastusta harjoitetaan sietämättömässä oikeudellisessa epävarmuudessa. Ilmoittavatko Marokon viranomaiset jokaisesta aluksen pidättämisestä komissiolle 48 tunnin kuluessa, niin kuin kalastussopimuksessa määrätään? Onko Espanjan Agadirin konsulaatin luettelo pidätetyistä aluksista ((El País, 23.7.1997, s. 48. )) yhtäpitävä komission hallussa olevien tietojen kanssa? Mitä mieltä komissio on marokkolaisten tarkkailualusten käyttämästä valvonta- ja tunnistamisjärjestelmästä? Onko se teknisesti luotettava ja kansainvälisesti hyväksytty? Mikä on komission arvio Marokon kanssa solmitun kalastussopimuksen noudattamisesta? Komission jäsenen Emma Boninon komission puolesta antama vastaus (22. syyskuuta 1997) Marokon ja Euroopan yhteisön välisen uuden kalastussopimuksen tultua voimaan Marokon viranomaiset ovat yleensä toimittaneet tietoja komission edustustolle Rabatissa 48 tunnin kuluessa, kuten sopimuksen liitteessä II olevassa VIII luvussa määrätään. Komission käytössä olevien ja Espanjan Agadirin konsulaatin käytössä olevien tietojen vertailu ei ole mahdollista, koska viimeksi mainitut ovat vaillinaisia ja koska ne kattavat ainoastaan Marokon aluevesien yhden osan tapahtumat. Komissio edellyttää Marokon viranomaisten edelleen noudattavan kaikkia sopimuksen kohtia, jotka koskevat sellaisten yhteisön kalastusalusten pysäyttämismenettelyjä, joilla on lupa kalastaa Marokon kalastusalueella, jotta taataan yhteisön laivanvarustajien mahdollisuus hyödyntää oikeuksiaan. Viimeksi tapahtuneiden pysäytysten vuoksi ja komission pyynnöstä joulukuuksi suunniteltu kalastussopimukseen liittyvä sekakomitean kokous pidettiin komission pyynnöstä syyskuun lopussa. Kokouksen tarkoituksena oli etsiä parannuskeinoja pysäytysmenettelyihin ja varmistaa, että asiat käsitellään mahdollisimman avoimesti ja että niistä saadaan mahdollisimman paljon tietoja. Komission arvion mukaan Marokon kanssa tehdyn kalastussopimuksen täytäntöönpano on tyydyttävää. Joulukuun 1995 ja kesäkuun 1997 välisenä aikana useimpien kalalajien kalastusmahdollisuuksia hyödynnettiin runsaasti, ja komissio pyrkii edelleen parantamaan sopimuspuolten hallinnollista yhteistyötä.
Virallinen lehti nro C 102 , 03/04/1998 s. 0080



KIRJALLINEN KYSYMYS E-2635/97 komissiolle esittäjä(t): Ursula Schleicher (PPE) (1. syyskuuta 1997) Aihe: Alkoholia sisältävien juomien kuten ¨limuviinojen¨ ja ¨muotijuomien¨ lapsille aiheuttama vaara Muotijuomat ja limuviinat ovat juomia, jotka sisältävät 4 - 21 % alkoholia. Mainonta kohdistuu ensisijaisesti lapsiin ja nuoriin ja lisääntyy Euroopan unionissa jatkuvasti. Belgiassa, Tanskassa, Suomessa, Ranskassa, Saksassa, Irlannissa, Italiassa, Norjassa, Espanjassa, Ruotsissa, Sveitsissä ja Isossa-Britanniassa näitä tuotteita myydään jo suuressa määrin. Ne ovat ilmeisesti hyvin suosittuja lasten ja nuorten keskuudessa. Aiheuttavatko nämä tuotteet komission mielestä vaaran lapsille olemalla alkoholismiin johdattavia aineita? Miten komissio voisi suuren alkoholin kulutuksen aiheuttamien haitallisten vaikutusten rajoittamisen yhteydessä puuttua tähän aiheeseen ja kiinnittää huomiota vaaroihin? Komission jäsenen Pádraig Flynnin komission puolesta antama vastaus (16. lokakuuta 1997) Komissio on tietoinen siitä, että niin sanotut limuviinat (alkoholia sisältävät virvoitusjuomat) saattavat lisätä runsaan alkoholinkäytön aiheuttamia ongelmia. Kyseisten juomien makeus ja houkuttelevat pakkaukset vetoavat lapsiin sekä nuoriin ja saavat heidät aloittamaan alkoholin juomisen tai juomaan enemmän. Elintarvikkeiden merkinnöistä yhteisön alueella annetussa neuvoston direktiivissä 79/112/ETY ((EYVL L 33, 8.2.1979. )) säädetään, että jos juoma sisältää yli 1,2 tilavuusprosenttia alkoholia, sen alkoholipitoisuus on ilmoitettava. Komissio muistuttaa jäsenvaltioita voimassa olevasta lainsäädännöstä ja seuraa sen soveltamista. Terveyden edistämistä, terveydestä tiedottamista, terveyskasvatusta ja -koulutusta koskevan yhteisön toimintaohjelman (päätös N:o 645/96/EY ((EYVL L 95, 16.4.1996. ))) puitteissa alkoholin väärinkäyttö on määritelty yhdeksi tärkeimmistä ongelmista. Toimintaohjelmalla tuetaan toimenpiteitä, jotka ehkäisevät alkoholin väärinkäyttöä ja sen terveydellisiä ja yhteiskunnallisia seurauksia.
Virallinen lehti nro C 102 , 03/04/1998 s. 0041



KIRJALLINEN KYSYMYS E-2420/97 neuvostolle esittäjä(t): Laura De Esteban Martin (PPE) (18. heinäkuuta 1997) Aihe: Virkamiehille tarkoitetut koulutuskurssit Voiko neuvosto sanoa, montako virkamiehille tarkoitettua koulutuskurssia on järjestetty III pilariin kuuluvien asioiden osalta vuosina 1995, 1996 ja 1997 ja selvittää yksityiskohtaisesti eri jäsenvaltioiden osallistumisen niihin? Voiko neuvosto myös sanoa, onko olemassa tilastoja tai tutkimusta näiden kurssien tuloksista ja johtopäätöksistä? Vastaus (17. marraskuuta 1997) Neuvosto ei ole järjestänyt erityisiä oikeus- ja sisäasioiden alan kursseja.
Virallinen lehti nro C 102 , 03/04/1998 s. 0015



KYSYMYS E-2114/97 neuvostolle esittäjä(t): Hiltrud Breyer (V) (24. kesäkuuta 1997) Aihe: Uuselintarvikkeita koskeva asetus (EY) N:o 258/97 - salliminen lajikeluetteloon siirtämällä Tarvitaanko jatkossa siirtogeenisille kasveille erillinen hyväksymistapa ja lupa yleiseen lajikeluetteloon siirtämisen lisäksi? Vastaus (31. lokakuuta 1997) Asetus 258/97 ei koske kasveja sellaisenaan, ovatpa ne siirtogeenisiä tai eivät, vaan ainoastaan elintarvikkeita ja elintarvikkeiden ainesosia kyseisen asetuksen 1 artiklassa eritellyllä tavalla.
Virallinen lehti nro C 117 , 16/04/1998 s. 0065



KIRJALLINEN KYSYMYS E-2777/97 komissiolle esittäjä(t): Raimo Ilaskivi (PPE) (1. syyskuuta 1997) Aihe: Selvitys verottoman myynnin taloudellisista seurauksista Euroopan parlamentti on vuonna 1991 pyytänyt komissiota tekemään selvityksen verottoman myynnin lopettamisen taloudellista seurauksista. Kuluvan vuoden heinäkuussa unionin liikenneministerit lausuivat samansuuntaisen toivomuksen. Kun komission edustaja oli 7.7.1997 kuultavana talousvaliokunnassa, hän totesi, ettei selvitykseen ole aihetta. Tiedossani on, että selvitystä on nyttemmin pyydetty eräissä komissiolle jätetyissä kirjallisissa kysymyksissä. Omalta osaltani olen huolestunut kysymyksestä myös parlamentarismin kannalta. Siksi tiedustelen, ylenkatsooko komissio parlamentin ja jäsenmaiden liikenneministereiden toivomuksia, koska selvitystä ei ole tehty eikä syytä passiivisuuteen ole ilmoitettu? Ja jos ei, niin milloin vuonna 1991 pyydetty selvitys saadaan? Komission jäsenen Mario Montin komission puolesta antama vastaus (22. lokakuuta 1997) Komissio on jo esittänyt kantansa pyyntöön tutkia, millaisia taloudellisia vaikutuksia yhteisön sisäisen verottoman myynnin päättyminen aiheuttaa ((Katso esimerkiksi parlamentin jäsenen Anderssonin kysymyksiin H-552/97 ja H-21/97 (parlamentin keskustelut - heinäkuu ja helmikuu 1997), parlamentin jäsenen Banottin kysymykseen H-409 (parlamentin keskustelu - kesäkuu 1997), Parlamentin jäsenen Matherin kysymykseen E-1089/97 (EYVL C 367, 4.12.1997, s. 77), parlamentin jäsenen Kaklamaniksen kysymykseen E-4116/96 (EYVL C 217, 17.7.1997, s. 66) ja parlamentin jäsenen Schörlingin kysymykseen H-908/97 (parlamentin keskustelut - joulukuu 1997) annetut vastaukset. )). Kun neuvosto vuonna 1991 päätti verottoman myynnin väliaikaisesta jatkumisesta tietyn toiminnan osalta, sen tarkoituksena oli antaa kyseisille aloille yli seitsemän vuotta aikaa sopeutua uuteen tilanteeseen. Tällä toimenpiteellä otettiin näin olleen huomioon kyseisen alan erityispiirteet. Siirtymäkaudesta hyötyneet toimijat vaativat nyt uutta poikkeusjärjestelyä, mutta asialle vuonna 1991 esitetyt perustelut ovat entiset. Koska neuvosto on vuonna 1991 ottanut nämä perustelut huomioon, niiden merkitystä ei ole tarpeen arvioida uudelleen eikä poikkeusjärjestelystä, josta on jo tehty kielteinen päätös, ole syytä aloittaa uutta keskustelua. Neuvosto vahvisti 11. marraskuuta 1996 pidetyssä talous- ja valtionvarainministereiden kokouksessa kantansa tähän asiaan. Se totesi tuolloin erityisesti, ettei tällaisen tutkimuksen toteuttamiseen ole aihetta. Unionin liikenneministerit ilmoittivat heinäkuussa 1997 pidetyssä kokouksessaan katsovansa asian kuuluvan talous- ja valtionvarainministereiden vastuualueeseen.
Virallinen lehti nro C 082 , 17/03/1998 s. 0041



KIRJALLINEN KYSYMYS E-2174/97 neuvostolle esittäjä(t): Hiltrud Breyer (V) (25. kesäkuuta 1997) Aihe: Uuselintarvikkeita koskeva asetus (EY) 258/97 - geneettisesti muuntelemattomien tuotteiden tarkastaminen 1. Ovatko tutkimuslaboratoriot myös sellaisten tuottajien käytettävissä, joiden tuotteet eivät ole geneettisesti muunneltuja ja jotka haluaisivat tarkastuttaa tuotteensa? 2. Olisiko tutkimusten oltava tällöin ilmaisia, etteivät kyseiset tuottajat joutuisi epäsuotuisampaan asemaan? 3. Eikö toisaalta ole tarkoitus tutkituttaa ainoastaan sellaisia elintarvikkeita, jotka ovat tuottajan ilmoituksen mukaan geneettisesti muuntelemattomia? Yhteinen vastaus kirjallisiin kysymyksiin E-2168/97, E-2170/97, E-2172/97 ja E-2174/97 (28. lokakuuta 1997) Neuvostolle ei ole tiedotettu jäsenvaltioiden näihin kysymyksiin liittyvistä järjestelyistä.
Virallinen lehti nro C 082 , 17/03/1998 s. 0044



KIRJALLINEN KYSYMYS E-2200/97 neuvostolle esittäjä(t): Hiltrud Breyer (V) (25. kesäkuuta 1997) Aihe: Uuselintarvikkeita koskeva asetus (EY) 258/97 - uuselintarvikkeita koskevien tietojen saatavuus Aiotaanko tietopankeissa oleva tieto saattaa kansalaisten saataville vai onko jotkut tiedoista julistettava salaisiksi? Yhteinen vastaus kirjallisiin kysymyksiin E-2198/97, E-2200/97 ja E-2202/97 (28. lokakuuta 1997) Yksityiskohtaisista säännöistä, jotka liittyvät markkinoille saattamista koskevan luvan hakijan antamien tietojen suojaamiseen, päätetään arvoisan parlamentin jäsenen mainitseman asetuksen 13 artiklassa säädetyn menettelyn mukaisesti. Asetuksessa N:o 258/97 ((EYVL L 43, 14.2.1997. )) ei säädetä annettujen tieteellisten tietojen tai niiden arviointien järjestelmällisestä julkaisemisesta eikä toimivaltaisten viranomaisten nimeämisestä tämän asetuksen mukaisesti hyväksyttyjä tai ilmoitettuja tuotteita koskevien tietojen kokoamista varten.
Virallinen lehti nro C 082 , 17/03/1998 s. 0039



KIRJALLINEN KYSYMYS E-2164/97 neuvostolle esittäjä(t): Hiltrud Breyer (V) (25. kesäkuuta 1997) Aihe: Uuselintarvikkeita koskeva asetus (EY) 258/97 - todentamisen täytäntöönpano 1. Kenelle annetaan tehtäväksi todentamismenetelmien kehittäminen? 2. Mitkä viranomaiset ja/tai yksityiset tahot suorittavat valvonnan? 3. Mihin ajankohtaan mennessä tämän on määrä toteutua? Yhteinen vastaus kirjallisiin kysymyksiin E-2160/97, E-2162/97, E-2164/97, E-2166/97, E-2176/97, E-2178/97, E-2180/97, E-2182/97 ja E-2186/97 (28. lokakuuta 1997) Kuten asetuksen (EY) N:o 258/97 ((EYVL L 43, 14.2.1997. )) 8 artiklan 1 kohdan a alakohdassa on säädetty, asianmukaisella analyysillä on voitava tarvittaessa osoittaa, että jonkun elintarvikkeen tai elintarvikkeen ainesosan tietyt ominaisuudet ¨eroavat tavanomaisen elintarvikkeen tai elintarvikkeen ainesosan vastaavista ominaisuuksista, ottaen huomioon tällaisten ominaisuuksien luontaiset hyväksyttävissä rajoissa esiintyvät vaihtelut¨. Muistutettakoon lisäksi, että 8 artiklan soveltamista koskevista yksityiskohtaisista säännöistä päätetään 13 artiklassa säädetyn (komitologia) menettelyn mukaisesti. Kysymysten sanamuodon perusteella ei voi tunnistaa, mitä tarkastuksia arvoisa parlamentin jäsen tarkoittaa. Joka tapauksessa yleisiä elintarvikkeiden valvontaa koskevia yhteisön lainsäädännön säädöksiä sovelletaan. Asetuksen 258/97 4 ja 6 artiklan mukaisesti toteutettavia arviointeja koskevista yksityiskohtaisista säännöistä ja erityisesti jäsenvaltioiden tehtävästä arviointeja tekevien elinten suhteen on säädetty 4 artiklan 3 kohdassa, 6 artiklan 2,3 ja 4 artiklassa sekä tiettyjen tapauksien osalta 7 ja 9 artiklassa. Huomattakoon, että 4 artiklan 4 kohdan mukaisesti komissio julkaisee suosituksia tieteellisistä näkökohdista, jotka koskevat ensiarviointien laatimista. Näiden säännösten täydennyksenä sovelletaan tarvittaessa direktiivin 90/220/ETY ((EYVL L 117, 8.5.1990. )) voimassa olevia säännöksiä. Analyysimetodien osalta muistutettakoon, että direktiivin 93/99/ETY ((EYVL L 290, 24.11.1993. )) 4 artiklan mukaisesti jäsenvaltioiden on huolehdittava siitä, että virallisessa elintarvikkeiden tarkastuksessa käytettävien analyysimenetelmien hyväksynnässä noudatetaan mahdollisuuksien mukaan tiettyjä elintarvikkeiden tarkastuksessa tarvittavien, yhteisön näytteenottomenettelyjen ja analyysimenetelmien käyttöön otosta annetussa direktiivissä 85/591/ETY ((EYVL L 372, 31.12.1985. )) vahvistettuja arviointiperusteita.
Virallinen lehti nro C 082 , 17/03/1998 s. 0125



KIRJALLINEN KYSYMYS P-2664/97 komissiolle esittäjä(t): Sérgio Ribeiro (GUE/NGL) (25. heinäkuuta 1997) Aihe: Yhteisen maatalouspolitiikan uudistus ja tuki peltokasviviljelylle Useiden kertomusten mukaan komissio arvioi, että yhteisön viljantuotannolle on maksettu 8,5 miljoonaa ecua liikaa yhteisen maatalouspolitiikan uudistukseen perustuvina korvausmaksuina. Tarkemman selon saamiseksi asiasta pyydän komissiota: 1. toimittamaan tiedot, joiden perusteella on päädytty mainittuun summaan, 2. toimittamaan arvion liiallisista maksuista - jäsenvaltioittain ja - tuotantoyksikköjen koon ja sijainnin mukaan. Komission jäsenen Franz Fischlerin komission puolesta antama vastaus (5. syyskuuta 1997) 1. Komissio on toimittanut parlamentille valmisteluasiakirjan ((SEC (97) 1183 )), jossa se arvioi viljantuottajille maksetun noin 8,5 miljardia ecua liikaa korvausmaksuja verrattuna heinäkuun 1992 uudistukselle asetettuihin tavoitteisiin. On huomattava, että tämä summa vastaa komission omaksuman kokonaisvaltaisen lähestymistavan mukaista suuruusluokkaa. 2. Komissio on tehnyt kokonaisanalyysin koko yhteisön osalta, ei yksityiskohtaista analyysiä enempää jäsenvaltioittain kuin eri tyyppisten tuotantoyksikköjenkään osalta.
Virallinen lehti nro C 082 , 17/03/1998 s. 0008



KIRJALLINEN KYSYMYS E-1487/97 neuvostolle esittäjä(t): Tony Cunningham (PSE) (30. huhtikuuta 1997) Aihe: Ihmiskaupan torjumiseksi tarkoitetun yhteisen toiminnan arviointi Mihin toimiin neuvosto aikoo ryhtyä lyhyellä aikavälillä ihmiskaupan ja lasten seksuaalisen hyväksikäytön torjumiseksi tarkoitetun, 24. helmikuuta 1997 voimaan astuneen yhteisen toiminnan päämäärien toteuttamiseksi? Miten neuvosto aikoo seurata yhteisen toiminnan tehokkuutta ennen sen tulosten virallista arviointia, joka on tarkoitus tehdä vuoden 1999 lopussa? Vastaus (16. lokakuuta 1997) Neuvosto pitää erittäin tärkeinä arvoisan Euroopan parlamentin jäsenen esittämiä kysymyksiä ja asiaa käsittelevät neuvoston työryhmät kuten Europol-työryhmä, keskinäisen avunannon työryhmä sekä huumausaineita ja järjestäytynyttä rikollisuutta käsittelevä työryhmä jatkavat aktiivisesti keskustelua asiasta. Keskustelujen tavoitteena on jäsenvaltioiden ja alalla toimivien kansainvälisten järjestöjen kuten ICPO/Interpolin, Euroopan neuvoston sekä lisääntyvässä määrin myös EDU/Europolin toimien yhä tiiviimpi yhteensovittaminen. Tähän mennessä käydyissä keskusteluissa on painotettu tarvetta edistää ja helpottaa jäsenvaltioiden välistä tiedonvaihtoa, antaa tukea analyysien tekemisessä kansainvälisten tutkimusten yhteydessä, kehittää EDU/Europolissa parhaillaan luotavia erityisvalmiuskeskuksia sekä sisällyttää asia Euroopan unionin järjestäytyneen rikollisuuden vuotuiseen tilannekatsaukseen. Neuvoston puheenjohtajavaltio Alankomaat järjesti naisilla käytävää kauppaa koskevan ministeritason konferenssin Haagissa 24. - 26. huhtikuuta 1997. Konferenssissa annettu julistus on julkaistu. Neuvosto pyrkii aloittamaan yhteisen toiminnan täytäntöönpanon arvioinnin vuonna 1998.
Virallinen lehti nro C 082 , 17/03/1998 s. 0145



KIRJALLINEN KYSYMYS E-2817/97 komissiolle esittäjä(t): Helena Torres Marques (PSE) (1. syyskuuta 1997) Aihe: Sokrates-ohjelman hallinnointi Viestimissä on esiintynyt melko huolestuttavia uutisia Sokrates-ohjelman tulevaisuudesta, ja ryhmän nimeltä Coimbra Group muodostavat korkeakoulut ovat nähtävästi myös hädissään. Saamieni tuoreimpien tietojen mukaan tämä yhteisön ohjelma horjuu uskottavuuskriisin partaalla, sillä ohjelmaan kuuluville hankkeille myönnetyt varat ovat niin pienet, että niiden toteuttaminen on vaarassa. Tämäntyyppiset ohjelmat ovat varsin tärkeitä ja ne herättävät melkoisia odotuksia. Myönnettyjen määrärahojen niukkuus aiheuttaa varmasti suuria pettymyksiä ja vähentää EU:n toimien uskottavuutta. Aikooko komissio lisätä tällaisten hankkeiden rahoitusta ja helpottaa ja nopeuttaa lupaamiaan maksusuorituksia kannustaen näin tieteellistä tutkimusta, mikä on yksi EU:n tavoitteista? Komission jäsenen Édith Cressonin komission puolesta antama vastaus (3. lokakuuta 1997) Komissio tietää korkeakoulujen ja korkeakoulujen yhteenliittymien, kuten Coimbra-ryhmän, esittämästä kritiikistä, joka kohdistuu Sokrates-ohjelman Erasmus-osioon kuuluvien korkeakoulukohtaisten sopimusten puitteissa toteutettaville kansainvälisille yhteistyötoimille myönnettävän rahoituksen saatavuuteen. Tämän toiminnan talousarvio on itse asiassa yleisesti ottaen kasvanut hieman edelliseen vuoteen verrattuna. Tuet kuitenkin jakoi aiemmin kutakin yhteistyötoimea koordinoiva korkeakoulu, jonka vastuulla oli tukien jakaminen eri yhteistyökumppaneille. Näin ollen ainoastaan 300 koordinoivaa korkeakoulua sai yhteisön tukea, joka oli tarkoitettu kaikille yhteistyökumppaneina toimiville korkeakouluille. Kukin lähes 1 500:sta Erasmukseen osallistuvasta korkeakoulusta saa vuonna 1997 ensimmäistä kertaa yleistukea erilaisten Erasmus-toimintojensa rahoittamiseksi. Yhteisön tuesta on näin tullut kunkin korkeakoulun kannalta näkyvämpää. Institutionaalisessa lähestymistavassa korostetaan kunkin yhteistyökumppanina toimivan korkeakoulun vastuuta vaikuttaa osaltaan yhteistyötoiminnan onnistumiseen käyttämällä Sokrates-Erasmus -ohjelmasta saamaansa tukea omien resurssiensa ja muiden rahoituslähteidensä täydentämiseen. Keskimääräiset tuet ovat tästä huolimatta kuitenkin vaatimattomia. Komissio tietää hyvin, että Sokrates-ohjelmalle kokonaisuudessaan myönnetty rahoitus on riittämätöntä. Komissio oli ehdottanut ohjelmalle huomattavasti suurempaa talousarviota kuin se, joka lopulta hyväksyttiin tuolloin sovittujen menettelyjen mukaisesti. Komissio on ehdottanut ohjelmalle vuosina 1998 ja 1999 myönnettävän rahoituksen lisäämistä, jotta ohjelma pystyisi paremmin täyttämään sille määrätyt tavoitteet. Komission ehdotus talousarvion lisäämisestä on parhaillaan keskusteltavana Euroopan parlamentissa ja neuvostossa. Olisi kuitenkin huomattava, että Sokrates-ohjelma on koulutusalan eikä tieteellisen tutkimuksen yhteistyöohjelma, kuten arvoisa parlamentin jäsen esittää.
Virallinen lehti nro C 082 , 17/03/1998 s. 0125



KIRJALLINEN KYSYMYS E-2670/97 komissiolle esittäjä(t): Jyrki Otila (PPE) (1. syyskuuta 1997) Aihe: Audiovisuaalisen sektorin tuki EU:n kulttuuripolitiikka on vuodesta 1996 alkaen perustunut neljään pääohjelmaan, jotka ovat Kaleidoskooppi, Ariane, Raphael ja Media II. Media II on tarkoitettu edistämään eurooppalaisten audiovisuaalisten teosten kehittämistä ja levittämistä Euroopan unionin sisä- ja ulkopuolella. Haluan kysyä Euroopan komissiolta, miksi radiotoiminta ei kuulu Media II:n piiriin? Mihin toimenpiteisiin komissio aikoo ryhtyä sisällyttääkseen radiotoiminnan ylläolevan otsikon mukaisesti Media II:en? Komission jäsenen Marcelino Orejan komission puolesta antama vastaus (7. lokakuuta 1997) Neuvoston päätöksissä MEDIA II-ohjelman täytäntöönpanosta (95/563/ETY ja 95/564/ETY) ((EYVL L 321, 30.12.1995. )) rajoitetaan ohjelman ala eurooppalaisiin audiovisuaalisiin teoksiin, toisin sanoen ohjelmiin ja filmeihin, joissa käytetään kuvaa ja ääntä. Määritelmä sulkee selvästi pois pelkät kuunteluohjelmat. Radio-ohjelmien osalta komissio esittää vuosittain ehdotuspyynnöt innovatiivisista radiotoimintaan liittyvistä aloitteista parlamentin tähän tarkoitukseen osoittaman budjettikohdan perusteella. Tuorein ehdotuspyyntö julkaistiin 26.6.1997 ja ehdotusten määräaikana oli 31.8.1997 ((EYVL C 196, 26.6.1997. )).